## El Centre del Carme supera les xifres de visitants dels últims deu anys amb més de 350.000 visites

*** Estos últims mesos ha destacat, amb més de 81.000 visitants, l’exposició ‘Principis’ que repassava la trajectòria de deu artistes urbans valencians**

El Centre del Carme Cultura Contemporània (CCCC), seu del Consorci de Museus de la Comunitat Valenciana, ha rebut un total de 350.283 visites des de principis d’any fins hui, i supera ja este mes de novembre les xifres de visitants dels últims deu anys.

Abans de finalitzar 2025 el centre d’art ja ha superat les xifres de visitants anuals de cada any des de 2015 i registra així les millors dades de públic de la seua història.

El director-gerent del Consorci de Museus, Nicolás Bugeda, ha agraït la participació del públic en les activitats i exposicions oferides per esta institució en este 2025, així com als artistes, comissaris i gestors culturals amb els quals col·laborem per a impulsar una programació de qualitat que connecta amb els públics de totes les edats.

Bugeda ha manifestat que el Centre del Carme és “un espai patrimonial d’entrada gratuïta i plenament inclusiu, compromés amb el dret constitucional d’accés a la cultura de totes les persones” i ha recordat que la programació de la seu del Consorci de Museus “inclou tant exposicions com activitats molt diverses i un important programa d’educació i mediació”.

A més dels programes de suport als artistes afectats per la dana, una de les línies principals de la seua programació per a 2025 ha sigut les exposicions dedicades a l’impuls de la creació artística valenciana. Així, destaca en estos últims mesos l’exposició ‘Principis’ que repassava les trajectòries de deu artistes urbans valencians i ha rebut un total de 81.438 visitants.

Quant a les activitats culturals, esdeveniments com ‘CCCClaus per al cinema’, que dirigix Rafael Maluenda, va reunir en la seua última sessió més de 300 persones per a assistir a la xarrada juntament amb la cineasta Alauda Ruíz de Azúa.

Pel que respecta a les col·laboracions amb agents culturals valencians, desenes de persones han donat suport a cada cap de setmana d’este mes de novembre, la celebració de l’última edició de Migrats, que organitza Inestable en col·laboració amb el Consorci de Museus, tant en el Centre del Carme com en l’Espai Inestable, com a seus principals d’este festival que impulsa la dansa jove.

El director del Consorci de Museus ha assenyalat que, en estos moments, en el Centre del Carme “es pot gaudir de nou exposicions i encara ens queden moltes activitats com diverses sessions de Trobades en el Carme, abans de finalitzar l’any”.

A més, en la seua línia de suport a l’art emergent, el CCCC exhibix PAM PAM! 2025 i ‘Sensing Presence’, en col·laboració amb la UPV, a més del Premi Alfons Roig 2024, Laura Palau i la IV Bienal M. Isabel Comenge. S’exhibixen així mateix les exposicions ‘La huella de la dana en la práctica artística’, que reunix les veus de 43 artistes, així com les mostres dels valencians Keke Vilabelda ‘Common Ground’ o Pedro Mecinas, ‘Alçar el vol junts’ i l’exposició ‘South body’, de Carlos Martiel.

**Increment del públic jove**

Per percentatges, el públic jove ha incrementat la seua presència en el Centre del Carme amb prop d’un 30 % davant del 52 % que representa el públic adult; un 12 % les persones majors de 65 anys i un 6 % els menors de 12 anys.

Fecha: 02/12/2025